ปิดไฟ 1 ชั่วโมง เพื่อลดโลกร้อน ประจำปี 2562 ช่วยชาติประหยัดค่าไฟกว่า 6,050,021 บาท
การไฟฟ้านครหลวง เผยโครงการปิดไฟ 1 ชั่วโมง เพื่อลดโลกร้อน ประจำปี 2562 ช่วยชาติประหยัดค่าไฟกว่า 6,050,021 บาทนายธีระวัฒน์ เทพอำนวยสุข รองผู้ว่าการการไฟฟ้านครหลวง (กฟน.) ร่วมแถลงผลการดำเนินโครงการปิดไฟ 1 ชั่วโมง เพื่อลดโลกร้อน ประจำปี 2562 (60+ Earth hour 2019) เมื่อวันที่ 30 มีนาคม 2562 ระหว่างเวลา 20.30 น.- 21.30 น. คืนที่ผ่านมา ที่บริเวณลานสแควร์ C ศูนย์การค้าเซ็นทรัลเวิลด์ พบว่าสามารถลดการใช้ไฟฟ้าลงได้ 1,514 เมกะวัตต์ เมื่อเปรียบเทียบกับการใช้ไฟฟ้าสูงสุดของกรุงเทพมหานคร เมื่อวันที่ 24 เมษายน 2561 ที่มีปริมาณการใช้ไฟฟ้าในเขตกรุงเทพมหานคร 5,778.38 เมกะวัตต์ หรือคิดเป็นอัตราการลดการใช้ไฟฟ้าลงได้ 6,050,021 บาท นอกจากนี้ โครงการดังกล่าวยังสามารถลดปริมาณก๊าซคาร์บอนไดออกไซด์ ลงได้ถึง 749 ตัน สำหรับกิจกรรม “ปิดไฟ 1 ชั่วโมง เพื่อลดโลกร้อน ในครั้งนี้ประเทศไทยได้จัดขึ้นอย่างต่อเนื่องเป็นปีที่ 12 โดย กฟน. ได้ร่วมมือกับหน่วยงานต่างๆ ได้แก่ กรุงเทพมหานคร มูลนิธิสิ่งแวดล้อมศึกษาเพื่อการพัฒนาอย่างยั่งยืน (ประเทศไทย) หรือ FEED องค์กร WWF ประเทศไทย พร้อมด้วยหน่วยงานภาครัฐ รัฐวิสาหกิจและเอกชน รณรงค์ให้ประชาชนร่วมปิดไฟเป็นเวลา 1 ชั่วโมง เพื่อลดการใช้พลังงาน นอกจากนี้ ยังได้สร้างการมีส่วนร่วมของพนักงานภายใน กฟน.ให้มีจิตสำนึกเป็นหนึ่งเดียวกันที่จะช่วยแก้ไขและบรรเทาสาเหตุที่จะนำไปสู่วิกฤตการณ์อันเกิดภาวะโลกร้อนในอนาคต ความสำเร็จของโครงการปิดไฟ 1 ชั่วโมง เพื่อลดโลกร้อน ตลอด 12 ปี ถือเป็นการจุดประกายให้ผู้ใช้ไฟฟ้า ลดค่าไฟฟ้าที่ไม่จำเป็นและร่วมกันแก้ไขปัญหาภาวะโลกร้อนได้อย่างยั่งยืนต่อไป